
PRIMA LECŢIE 

Foloseşte mânia pentru bine 


Bunicul meu a uimit lumea răspunzând la violenţă şi 
ură cu iubire şi iertare. Nu a căzut niciodată pradă carac¬ 
terului toxic al mâniei. Eu nu am reuşit această perfor¬ 
manţă. Fiind un copil indian care creştea într-o Africă 
de Sud cu tensiuni rasiale, eram atacat de copiii albi 
pentru că nu eram suficient de alb şi de copiii de culoare 
pentru că nu eram negru. 

îmi amintesc că, într-o sâmbătă după-amiază, mer¬ 
geam să cumpăr dulciuri într-un cartier de albi şi trei 
adolescenţi s-au repezit la mine. Unul m-a plesnit peste 
faţă şi, când am căzut, ceilalţi doi au început să mă lo¬ 
vească cu picioarele şi să râdă. Au fugit înainte să-i poată 
prinde cineva. Aveam doar nouă ani. In anul următor, 
în timpul festivalului hindus al luminilor, familia mea 
era în oraş, distrându-se cu prietenii. îndreptându-mă 
către una dintre casele lor, am trecut de un grup de tineri 
de culoare, care stăteau în coltul străzii. Unul dintre ei 
s-a întins şi m-a lovit puternic în spate cu o bâtă, singu¬ 
rul motiv fiind că eram indian. Fierbeam de furie si 

> 

voiam să răspund cu aceeaşi monedă. 

Am început să ridic greutăţi, sperând întrucâtva că voi 
deveni suficient de puternic ca să mă pot răzbuna. Părin¬ 
ţii mei, care se considerau ambasadorii învăţăturilor lui 
Bapuji despre nonviolenţă, erau disperaţi când vedeau că 

mă încaier atât de des. Au încercat să mă facă mai puţin 
agresiv, dar nu prea se puteau împotrivi furiei mele. 

Nu-mi plăcea că eram furios tot timpul. Mă simţeam 
slăbit din cauza faptului că purtam pică altora şi îmi 
imaginam că mă răzbun, şi asta nu mă făcea deloc să mă 
simt mai puternic. Părinţii mei sperau că şederea la 
ashram, cu Bapuji, mă va ajuta să-mi înţeleg furia lăun¬ 
trică şi să îi fac faţă. Şi eu speram acelaşi lucru. 

La prima mea întâlnire cu bunicul eram foarte emo¬ 
ţionat, iar el părea calm şi stăpân pe situaţie tot timpul, 
indiferent ce făceau sau spuneau alţii. Mi-am promis că-i 
voi urma exemplul şi chiar m-am descurcat bine o peri¬ 
oadă. După ce părinţii şi sora mea au plecat, am cunos¬ 
cut câţiva băieţi de vârsta mea, din satul apropiat, şi am 
început să ne jucăm împreună. Aveau o minge veche de 
tenis pe care o foloseau ca minge de fotbal, iar eu aşezam 
două pietre în loc de barele porţii. 

îmi plăcea să joc fotbal. Chiar dacă acei copii au râs 
de accentul meu sud-african chiar din prima zi, îmi fu¬ 
sese mai rău înainte, aşa că toleram înţepăturile lor. In 
mijlocul unui meci antrenant, unul dintre băieţi mi-a 
pus însă piedică atunci când alergam după minge. Am 
căzut pe pământul bătătorit şi plin de praf. Egoul meu 
era la fel de zdrelit ca genunchiul şi am simţit o izbucnire 
de mânie foarte cunoscută, inima bătându-mi tare în 
piept, iar mintea dorind răzbunare. Am pus mâna pe o 
piatră. Ridicându-mă furios, am ridicat braţul pentru a 
arunca cu piatra în cel care mă ofensase. 

Dar o voce firavă din capul meu mi-a spus: „Nu face 
asta!“ 

Am aruncat piatra şi am fugit la ashram. Cu obrajii plini 
de lacrimi, l-am găsit pe bunicul şi i-am spus povestea. 

— Sunt furios tot timpul, Bapuji. Nu ştiu ce să mai 
fac. 

II dezamăgisem şi credeam că va fi nemulţumit de 
mine. Dar m-a bătut uşor cu palma pe umăr şi mi-a spus: 

— Adu-ti roata de tors si haide să toarcem amândoi 

> > 

nişte bumbac. 

> 

Bunicul m-a învăţat cum să folosesc roata de tors de 

îndată ce am ajuns în ashram. Am folosit-o în fiecare zi, 

câte o oră dimineaţa si o oră seara; mă relaxa foarte mult. 
> > 

Lui Bapuji îi plăcea multitasking -ul înainte ca cineva să 
folosească acest cuvânt. Spunea adesea: 

— Cât timp stăm şi vorbim, putem să ne folosim mâi¬ 
nile si să toarcem. 

> 

Am adus dispozitivul şi l-am montat. Bapuji zâmbi şi 
îmi pregăti şi o lecţie, pe lângă bumbac. 

— Vreau să-ţi spun o poveste, a spus el, în timp ce mă 

aşezam alături. A fost odată un băiat de vârsta ta. Era 
> 

întotdeauna mânios, pentru că nimic nu mergea cum 
voia el. Nu putea să recunoască valoarea părerilor diferite 
şi, astfel, când oamenii îl provocau, răspundea cu izbuc¬ 
niri de furie. 

Bănuiam că eu sunt băiatul din poveste, aşa că am 
continuat să torc, ascultând cu mai multă atentie. 

— Intr-o zi, a intrat într-o încăierare gravă şi a omorât 
accidental pe cineva, a continuat el. Intr-o singură clipă 
de pasiune necugetată şi-a ruinat viaţa, luând-o pe a 
altuia. 

— Bapuji, făgăduiesc că voi fi mai bun. 

Nu aveam nici cea mai vagă idee cum aş putea să fiu 
mai bun, dar nu voiam ca mânia mea să ducă la moartea 
cuiva. Bapuji a clătinat din cap. 

— Tu ai multă mânie în suflet, a zis. Părinţii tăi mi-au 
spus despre încăierările tale de acasă. 

— îmi pare foarte rău, am adăugat, temându-mă că voi 
începe să plâng din nou. 

Dar Bapuji avea pregătită o altă învăţătură morală 
decât cea la care mă aşteptam. M-a privit din spatele roţii 
sale de tors şi a spus: 

— Mă bucur să văd că te poţi mânia. Mânia este bună. 

Eu mă mânii tot timpul, mărturisi el în timp ce degetele 

sale mişcau roata. 

> 

Nu-mi venea să cred ce auzeam. 

— Nu te-am văzut niciodată mânios, am răspuns eu. 
— Pentru că am învăţat să-mi folosesc mânia în sco¬ 
pul binelui, a explicat el. Mânia pentru oameni este ca 
benzina pentru maşini - te alimentează ca să mergi îna¬ 
inte şi să ajungi intr-un loc mai bun. Fără ea, nu am fi 
motivaţi să facem faţă provocărilor. Este o energie care 
ne sileşte să definim ce este drept şi ce este nedrept. 

Mânia pentru oameni este ca benzina pentru maşini — 
te alimentează ca să mergi înainte şi să ajungi într-un 
loc mai bun. Fără ea, nu am fi motivaţi să facem faţă 
provocărilor. Este o energie care ne sileşte să definim 
ce este drept şi ce este nedrept. 

Bunicul mi-a explicat că, atunci când era copil în 
Africa de Sud, şi el a suferit de pe urma prejudecăţilor 
puternice, şi acest lucru îl înfuria. Dar, în cele din urmă, 
a învăţat că nu ajută la nimic să cauţi răzbunarea şi a 
început să lupte împotriva prejudecăţilor şi a discrimină¬ 
rii prin compasiune, răspunzând urii şi mâniei cu bună¬ 
tate. Credea în puterea bunătăţii şi a iubirii. Pentru el era 
un nonsens să urmăreşti răzbunarea. Principiul „ochi 
pentru ochi“ nu face decât să orbească întreaga lume. 

Am fost mirat să aflu că Bapuji nu s-a născut deloc 
cumpătat. Acum era respectat şi lumea i se adresa reve- 
renţios cu Mabatma, dar cândva fusese doar un copil 
zvăpăiat. Când avea vârsta mea, fura bani de la părinţii 
săi pentru a cumpăra ţigări şi intra în belele cu alţi copii. 
După o căsătorie aranjată cu bunica mea, când ambii 
erau în vârstă de numai treisprezece ani, ţipa uneori la 
ea şi, odată, după o ceartă, a încercat să o izgonească din 
casă. Dar nu i-a plăcut deloc persoana care devenise, aşa 
că a început să se automodeleze în persoana temperată 
şi stăpână pe sine pe care şi-o dorea. 

— Deci aş putea învăţa să fac asta? am întrebat. 

— O faci chiar acum, a spus el zâmbind. 

In timp ce stăteam amândoi în spatele roţilor noastre 

de tors, încercam să înţeleg cum poate fi folosită mânia 

spre bine. Pot încă să simt mânia, dar pot învăţa să o 

canalizez către scopuri pozitive - asemenea schimbărilor 

politice pe care bunicul le-a urmărit calm în Africa de 

Sud si în India. 

> 

Bapuji a explicat că roţile noastre de tors sunt un 
exemplu pentru modul în care mânia poate crea schim¬ 
bări pozitive. Producţia de stofă fusese o îndeletnicire 
rurală în India secole întregi, însă în acele vremuri marile 
fabrici de textile din Marea Britanie luau bumbac din 
India, îl prelucrau şi îl vindeau din nou indienilor la pre¬ 
ţuri mai mari. Oamenii erau furioşi; purtau zdrenţe pen¬ 
tru că nu-şi permiteau să cumpere textile fabricate în 
Marea Britanie. Dar, în loc să atace industria britanică 
care sărăcea oamenii, Bapuji s-a apucat de acest meşteşug 
pentru a încuraja familiile să aibă propria roată de tors 
şi să fie astfel independente. Acest lucru a avut un impact 
major în toată ţara şi în Anglia. 

Bapuji vedea că ascultam cu băgare de seamă, aşa că 
a mai făcut o analogie - iubea analogiile! comparând 
mânia cu electricitatea. 

— Când canalizăm în mod inteligent curentul elec¬ 
tric, îl putem folosi pentru a ne îmbunătăţi viaţa, dar, 
dacă abuzăm de el, putem muri. Asemenea curentului 
electric, trebuie să învăţăm să folosim mânia cu înţelep¬ 
ciune, pentru binele omenirii. 

Când canalizăm în mod inteligent curentul electric, 
îl putem folosi pentru a ne îmbunătăţi viaţa, dar, 
dacă abuzăm de el, putem muri. Asemenea curentu¬ 
lui electric, trebuie să învăţăm să folosim mânia cu 
înţelepciune, pentru binele omenirii. 

Nu voiam ca mânia să scurtcircuiteze viata mea sau a 

) 

altcuiva. Dar cum puteam face din ea scânteia schimbării? 

Bapuji era profund spiritual, dar putea fi şi pragmatic. 
Mi-a dat un carnet şi un creion şi mi-a spus să le folosesc 
pentru a ţine un jurnal al mâniei. 

— De fiecare dată când simţi o mare mânie, opreşte-te 

si scrie cine sau ce a stârnit aceste sentimente si de ce ai 
> ) 

reacţionat mânios, m-a instruit el. Scopul este să ajungi 
la rădăcina mâniei. Doar când înţelegi izvorul acesteia 
poţi găsi soluţia. 

Cheia, mi-a explicat Bapuji, era să recunoşti punctul 
de vedere al fiecăruia. Un jurnal al mâniei nu era doar o 
modalitate de a-ti revărsa mânia si de a te simţi eliberat, 
aşa cum fac mulţi acum. (Aceştia recitesc jurnalul, se simt 
din nou mânioşi si consideră că motivele lor sunt din nou 
întemeiate!) In schimb, un jurnal al mâniei ar trebui să 
fie o cale de a încerca să înţelegem ce a cauzat conflictul 
si cum poate fi soluţionat. Trebuie să mă detaşez si să 

înţeleg şi punctul de vedere al celeilalte persoane. Aceasta 
nu era o recomandare de a renunţa la propria opinie în 
favoarea celeilalte persoane, ci mai degrabă o tehnică pen¬ 
tru găsirea unei soluţii care să nu conducă la mai multă 

mânie si la resentimente. 

> 

Uneori, considerăm că vrem să rezolvăm conflictele, 
dar metodele noastre nu fac altceva decât să înrăutăţească 
situaţia. Ne mâniem şi-i persecutăm pe alţii, crezând că-i 
vom constrânge să facă ce vrem noi. Dar atacurile, critica 
şi ameninţarea cu pedeapsa dau greş atât cu copiii, cât şi 
cu adulţii. Răspunsurile date la mânie exacerbează dispu¬ 
tele. Devenim tirani fără să ne dăm seama că aceia care 
încearcă să-i intimideze pe alţii nu au - în realitate - nici 
un fel de putere. Cei care îşi manifestă răutatea şi sunt 
puşi pe harţă la locurile de joacă, în afaceri sau în campa¬ 
niile politice sunt, de obicei, oamenii cei mai slabi şi cei 
mai lipsiţi de încredere în ei înşişi. Bapuji m-a învăţat că 
a putea să înţelegi punctul de vedere al altei persoane şi 
a ierta sunt semnele puterii adevărate. 

Bapuji mi-a explicat că pierdem multă vreme încer¬ 
când să ne construim corpuri puternice şi sănătoase, dar 
foarte puţină pentru a ne clădi minţi puternice şi sănă¬ 
toase. Dacă nu ne putem stăpâni, ne mâniem şi răbuf¬ 
nim, spunând sau făcând lucruri pe care le regretăm mai 
târziu. Probabil simţim această clocotire a mâniei si a 
frustrării de câteva zeci de ori pe zi şi trebuie să hotărâm 
cum îi vom răspunde. Un coleg de serviciu spune ceva şi 
îi dăm un răspuns tăios, sau primim un email iritant şi 
răspundem fără să gândim. Lăsăm chiar mânia să rănească 
oamenii pe care-i iubim cel mai mult, copiii sau partene¬ 
rul nostru de viaţă. Ne dezamăgesc sau spun ceva cu care 
nu suntem de acord, si izbucnim. 

Cuvintele noastre pot răni iremediabil oamenii pe 

care ar trebui să-i tratăm cu bunătate si iubire - si nu ne 

) > 

dăm seama că mânia ne afectează şi pe noi. Gândeşte-te 
cât de prost te simţi când insulţi sau eşti crud cu cineva. 
Corpul tău se încordează şi îţi simţi mintea ca şi cum ar 
lua foc. Eşti consumat de izbucnirea ta şi nu te mai poţi 
concentra deloc. Mânia îţi îngustează lumea atât de tare, 
încât nu mai poţi vedea nimic altceva decât insulta din 
acea clipă. Poate că mai târziu te calmezi şi îţi ceri iertare, 
dar răul a fost deja făcut. Când reacţionăm pripit şi 
izbucnim, este ca şi cum am fi tras cu nişte gloanţe care 
nu mai pot fi puse înapoi în pistol. 

Trebuie să ne amintim că avem posibilitatea să reac¬ 
ţionăm diferit. 

In ziua aceea, la roata de tors, Bapuji mi-a vorbit des¬ 
pre nevoia de a considera mânia un semn că ceva este în 
neregulă. Scrierea jurnalului era doar primul pas. A pre¬ 
lua controlul minţii mele însemna să pot răspunde corect 
pe viitor. In loc să spui ceva ce nu crezi cu adevărat sau 
să răneşti pe cineva, îmi explica bunicul, poţi să te con¬ 
centrezi asupra unei soluţii care ar mulţumi pe toată 
lumea. Dacă răspunsul tău imediat nu a fost de nici un 
ajutor, ce reacţie ar putea contribui la o mai bună înţe¬ 
legere? 

— Trebuie să-mi întăresc mintea, Bapuji! am spus eu. 
Ce fel de exerciţii trebuie să fac? 

Mi-a spus să încep simplu. Trebuia să stau într-o 
cameră liniştită şi fără distrageri (în zilele noastre, asta ar 
însemna fără telefon mobil!) şi să ţin în faţa mea ceva 
frumos, cum ar fi o floare sau fotografia unei flori. Tre¬ 
buia să mă concentrez pe deplin asupra obiectului un 
minut sau mai mult, apoi să închid ochii şi să văd cât 
timp pot să păstrez în minte imaginea. La început, ima- 


